REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/281-18

20. novembar 2018. godine

B e o g r a d

ZAPISNIK

SA 60. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 20. NOVEMBRA 2018. GODINE

Sednica je počela u 12,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, dr Darko Laketić, Veroljub Matić, dr Dragana Barišić, Branka Stamenković, Branimir Jovanović, Momo Čolaković i Petar Petrović.

Sednici su prisustvovali i zamenici članova Odbora: Goran Nikolić, zamenik Dušice Stojković i Jelena Mijatović, zamenik Marka Zeljuga.

Sednici nisu prisustvovali članovi Odbora: Dušica Stojković, Marko Zeljug, Đorđe Milićević, prof. dr Vojislav Šešelj, Nemanja Šarović, Goran Ćirić, Nenad Konstantinović i Nenad Čanak.

Sednici su prisustvovali i Milorad Mirčić, zamenik prof. dr Vojislava Šešelja (pristupio sednici u toku utvrđivanja kvoruma za rad) i dr Aleksandra Jerkov (pristupila sednici u toku diskusije o 1. tački dnevnog reda).

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine zbog neophodnosti da se pokrene procedura popune upražnjenih poslaničkih mesta zbog podnetih ostavki.

Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje ostavki koje su na funkciju narodnog poslanika podneli Dušan Pavlović (01 broj 118-3459/18 od 13. novembra 2018. godine), dr Ratko Jankov (01 broj 118-3461/18 od 13. novembra 2018. godine) i mr Jasmina Nikolić (01 broj 118-3462/18 od 13. novembra 2018. godine);

2. Razmatranje zahteva Vladimira Jestratijevića, člana Republičke izborne komisije za davanje pozitivnog mišljenja za obavljanje druge javne funkcije (21 Broj 02-3467/18 od 13. novembra 2018. godine).

**Prva tačka dnevnog reda:** Razmatranje ostavki koje su na funkciju narodnog poslanika podneli Dušan Pavlović, dr Ratko Jankov i mr Jasmina Nikolić

Predsednik Odbora je upoznao članove i zamenike članova Odbora da su ostavke na funkciju narodnog poslanika podneli Dušan Pavlović, dr Ratko Jankov i mr Jasmina Nikolić; da su ostavke, u skladu sa Zakonom o izboru narodnih poslanika i Poslovnikom Narodne skupštine overene kod nadležnih državnih organa i predate na pisarnicu Narodne skupštine, kao i da je služba Odbora u skladu sa članom 198. stav 2. Poslovnika Narodne skupštine, imenovane pozvala da prisustvuju sednici

U diskusiji su učestvovali Milorad Mirčić i Branka Stamenković.

Milorad Mirčić je istakao da posle niza presedana kojima je određeni broj narodnih poslanika promenio poslaničke grupe, a pojedini čak i pripadnost političkim partijama ovaj gest vraćanja poslaničkih madata predstavlja prijatno iznenađenje koje podržava poslanička grupa Srpske radikalne stranke; da su ovi poslanici pokazali da su moralna načela na prvom mestu i da se nada da će ovaj čin biti neka vrsta opomene onim kolegama koji su i dalje u Parlamentu a u međuvremenu su najmanje jednom, a neki i više puta, promenili poslaničke grupe, ideologiju, programe i političke stranke.

Branka Stamenković je navela da su primeri vraćanja mandata retkost u političkom životu Srbije, da je trgovina mandatima široko rasprostranjena i pozvala preostalih jedanaest nekadašnjih poslanika izabranih sa Izborne liste Dosta je bilo koji su otuđili mandate da učine isto, odnosno da postupe jednako časno kao i tri poslanika čije su ostavke na dnevnom redu ove sednice.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavki narodnih poslanika Dušana Pavlovića, dr Ratka Jankova i mr Jasmine Nikolić, izabranih sa Izborne liste DOSTA JE BILO – SAŠA RADULOVIĆ nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanim narodnim poslanicima.

Na taj način omogućava se izbor novih narodnih poslanika, putem dodeljivanja mandata drugim kandidatima sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda:** Razmatranje zahteva Vladimira Jestratijevića, člana Republičke izborne komisije za davanje pozitivnog mišljenja za obavljanje druge javne funkcije.

Predsednik Odbora upoznao je članove i zamenike članova Odbora da je Vladimir Jestratijević, koga je Narodna skupština 12. avgusta 2016. godine imenovala za člana Republičke izborne komisije, podneo zahtev za davanje saglasnosti da uz ovu, vrši i funkciju člana Gradskog veća Grada Beograda.

U diskusiji je učestvovala Branka Stamenković koja je navela Odbor samo razmatra zahteve za duple funkcije i kažnjava poslanike, i to po pravilu pripadnike opozicije; da masovna pojava duplih funkcija stvara koruptivnu atmosferu u društvu, da je davanje pozitivnih mišljenja u suprotnosti sa Zakonom o Agenciji za borbu protiv korupcije koji propisuje da je obavljanje druge funkciju izuzetak a ne pravilo, i naglasila da će zbog svega navedenog glasati protiv davanja pozitivnog mišljenja.

Na predlog predsednika, Odbor je većinom glasova dao pozitivno mišljenje da Vladimir Jestratijević, uz funkciju člana Republičke izborne komisije, može da vrši i funkciju člana Gradskog veća Grada Beograda.

\* \* \*

Sednica je završena u 12,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović